**Татар телендә гомуми белем бирү оешмалары укучылары өчен татар әдәбиятыннан олимпиада сораулары**

**(муниципаль тур, 2022-2023 уку елы) 10 нчы сыйныф**

**Максималь балл – 60 балл**

**Җаваплар**

1. **Теоретик бирем (13 балл).**

1.Совет чоры әдәбияты нинди чорларга бүлеп өйрәнелә? (8 балл)

***Совет чоры әдәбияты 1917 – 1950 еллар ахырына кадәрге вакытны үз эченә ала һәм түбәндәге бүленештә өйрәнелә:***

***1)Инкыйлаб һәм гражданнар сугышы чоры – 1917 – 1921еллар***

***2)Егерменче еллар әдәбияты – 1921 – 1932 еллар***

***3) Утызынчы еллар әдәбияты – 1932 – 1941 еллар***

***4)Бөек Ватан сугышы еллары әдәбияты – 1941– 1945 еллар***

***5)Сугыштан соңгы чор әдәбияты – 1945 – 1950 еллар ахыры.***

2 Әдәби төшенчәгә бирелгән аңлатма дөрес булырлык итеп, төшеп калган сүзне куй. (5 балл)

Вакыйгаларны, кешеләрне, аларның тормыш-яшәешен, үзара мөнәсәбәтләрен чынбарлыктагыча сурәтләүгә нигезләнгән, кеше характерындагы психологик үзенчәлекләрне иҗтимагый шартлар белән тыгыз бәйләнештә тасвирлаган иҗат юнәлеше ***реалистик*** иҗат юнәлеше була.

1. **Кол Гали иҗатына карагансорауларга җавап бир. (16 балл)**

1.Кол Гали яшәгән вакытны (гасырын) күрсәт. (2 балл)

***ХIII гасыр***

2. Кол Гали иҗат иткән әсәрнең исемен, җанрын язып куй. (2 балл)

***“Кыйссаи Йосыф”, лиро-эпик поэма.***

3. Әсәрнең темасын, проблемасын һәм автор идеясен ачыклап яз. (6 балл)

***Әсәрнең төп темасы – шәфкатьлелек, ислам кануннарына нигезләнгән тормыш.Әсәрдәге барлык вакыйгалар да шәфкатьлелек яки шәфкатьсезлек кылучыга җәза килүгә бәйле ачыла.Әсәрнең проблемасы явызлыктан ничек котылырга, кешеләрне ничек тату яшәтергә, ничек гадел хөкемдарлы имин дәүләт булдырырга дигән сорауларга җавап эзләүгә кайтып кала. Автор проблеманы чишү юлларын шәфкатьлелек, явызлыка яхшылык белән җавап бирү, тугрылык, сабырлык, ислам кануннарын саклап яшәүдә таба. Автор идеясе явызлыкны үстермәскә, аны яхшылык белән юк итәргә чакыра. Кылган һәр гамәл өчен кеше үзе җаваплы, нәтиҗәсен дә үзе күтәрә дип аңлата. Камиллекә омтылырга кешелек дәрәҗәсен югары тотарга чакыра.***

4.Йосыф образына тулырак бәя бир. Аңа хас сыйфатларны санап чык. (6 балл)

***Кол Гали Йосыф үрнәгендә камил шәхес образын гәүләләндерергә омтыла. Шуңа ул аның пәйгамбәр нәселеннән икәнлеген белдерә. Ул шәфкатьле, гадел, сабыр, тирән фикерләүче, алдан күрүче, тугрылыклы, күркәм холыклы. Алланың барлыгына, Берлегенә ышану, аңа таяну, ярдәмне дә аннан гына сорау аның төп сыйфатларыннан. Йосыф тышкы матурлык белән күңеленең матурлыгын берләштергән, рухи камиллеге аның йөзенә нур булып кунган. Йосыфка хас сыйфатлар түбәндәге юлларда төгәлләштерелгән (Укучы шуңа да нигезләнә ала):***

«Беренчедән – буе зифа, сылу үзе,   
Икенчедән – күрекле һәм якты йөзе,   
Өченчедән – теле бик саф, туры сүзле,  
Җитмеш ике телне тәмам белә имди!

Дүртенчедән – кешелекле һәм шәфкатьле,   
Бишенчедән – Алып батырдай гайрәтле,   
Алтынчыдан – бик күпләрдән ул куәтле, —  
Көче аның кырык ирдән артык имди.

Җиденчедән – дине бөтен, диянәтле,  
Сигезенче – хыянәтсез,әманәтле,  
Тугызынчы – холкы гүзәл, теле татлы,   
Унынчыдан – пәйгамбәрләр нәсле имди».

Бер кеше дә аны сатып алалмады,   
Бәһа биреп, аңа якын килалмады,   
Мисыр малы аңа бәһа булалмады, –   
Җиһан малы аның өчен җитми имди!

1. **Шигъри әсәр белән эш. (20 балл)**

Яңгырларда-явымнарда,

Давылларда, җилләрдә

Киек казлар кыйгылдаша

Мин белмәгән телләрдә.

Киек казлар кыйгылдаша,

Җырлашалар миккәнни?

Туган илләр кала бит дип

Елашалар микәнни?

Безнең дә бит шулар сыман

Киткән еллар бар иде;

Кыйгак-кыйгак, илем ерак,

Дигән чорлар бар иде.

Киек казлар кыйңылдаша,

Сау бул, якташ, диләрдер;

Әллә кайтыр, әллә кайтмас

Безнең башлар, диләрдер.

Казлар кебек очасылар,

Китәселәр юк инде;

Кыйгак –кыйгак, илем ерак,

Дияселәр юк инде.

Кыйгылдашып болытларда,

Мин белмәгән телләрдә

Киек казлар китеп бара

Мин күрмәгән илләргә. (Х. Туфан. Киек казлар)

1.Рифмалашкан сүзләрне табып, парлап яз. (3 балл)

***Җилләрдә*** – ***телләрдә, җырлашалар*** – ***елашалар***, ***киткән еллар – дигән чорлар һ.б.***

2.Шигырьдәге тел-сурәтләү чараларын табып күрсәт. (6 балл)

***Киек казлар елаша, җырлаша, сау бул якташ диләр – сынландыру, казлар кебек – чагыштыру.***

3. Лирик геройның кичерешләрен аңлатып яз. (5 балл)

***Туган җирдән китеп барган киек казларның тавышы лирик герой күңелендә моңсулык уята, туган җирдән аерылу сагышының ачысы булып күңеленә үтеп керә. Казлар тавышы җыр да, елау да булып яңгырый. Күңелендәге хәтирәләрне кузгата. Казлар кебек туган җирдән, газиз кешеләреннән аерылып китән вакытларны искә төшерә. Инде андый авырлыкларның артта калуы аның күңелендә юаныч уята. Давыл, яңгыр, җыр образлары, тәэсирлелекне арттыра. Туган илдән аерылу сагышын, алдагы билгесезлек төшенчәсен тирәнәйтә. Укучыга лирик герой кичерешләрен тирәнрәк аңарга ярдәм итә.***

4. Лирик герой кичерешләрен автор язмышы белән ничек бәйләп карарга мөмкин? Шул хакта яз. (6 балл)

***Хәсән Туфанның нахак бәла белән хөкем ителүен, халык дошманы буларак гомерлек сөргенгә озатылуы, озак еллар туганнары, хатыны һәм балаларыннан еракта, хокуксыз зат буларак гомер кичерүе, акланганнан соң да бер еллап каратинда булып бик зарыгып туган җиренә кайтып төшүен, ул кайтканда инде улы белән хатынының вафат булуларын искә алганда лирик геройның күңел кичерешләре авторныкы белән тәңгәл булуын аңларга була.***

**Телнең тәмен беләсеңме? (3 балл)**

1.Бирелгән сүзләрнең мәгънәсен аңлатып яз. (1,5 балл)

а) нәби– пәйгамбәр, изге зат

ә) инсан – кеше

б) лөгать – тел

2.Бер өлеше бирелгән мәкальләрнең, дөрес итеп, икенче яртысын табып яз. (1,5 балл)

а) Вакыт акча түгел,  *аны югалтсаң табылмый*.

ә) Вакыт иләктәге су, *тотып калып булмый*.

б)Асыл ташны сатып алып була, *вакытны сатып алып булмый*.

**V. Иҗади эш.** (**8 балл)**

Синең туган ягыңа килгән кунак синнән үз ягыңның үрнәк булырлык, затлы шәхесләре белән таныштыруны сораса, син аңа кемнәр турында сөйли аласың? Ирекле формада шул хакта яз.