**Татар телендә гомуми белем бирү оешмалары укучылары өчен татар әдәбиятыннан олимпиада сораулары**

**(муниципаль тур, 2022-2023 уку елы) 9 нчы сыйныф**

**Максималь балл – 49 балл**

1. **Теоретик бирем ( 10 балл).**

1.Борынгы һәм Урта гасырлар әдәбияты нинди чорларны үз эченә ала. (7 балл)

***Борынгы әдәбият***

*Гомумтөрки әдәбият (V—XII йөзләр)*

***Урта гасырлар әдәбияты***

*Болгар чоры әдәбияты (IX—XIII гасырның I чиреге)*

*Алтын Урда чоры әдәбияты (XIII гасыр уртасы — XV гасыр уртасы)*

*Казан ханлыгы чоры әдәбияты (XV гасыр уртасы — XVI гасыр уртасы)*

*Торгынлык чоры әдәбияты (XVI гасыр уртасы — XIX гасыр уртасы)*

2 Әдәби төшенчәгә бирелгән аңлатма дөрес булырлык итеп, төшеп калган сүзне язып куй. (3 балл)

**Традиция** – үткән чорларның актуаль һәм кыйммәтле дип кабул ителгән, үзләштерелгән яисә иҗат ориентиры итеп алынган тәҗрибә.

1. **Өзекне укы һәм тәкъдим ителгән сорауларга җавап бир. (15 балл)**

*Майның бер якшәмбесе, көндезге сәгать өчләр иде. Бер сәгать кенә моннан әүвәл явып киткән җиңел яңгыр шәһәр урамнарының тузанын баскан һәм, һавадагы кызулыкны җиңелчә язгы җылылык белән алмаштырып, көнне ямьлелекнең чигенә ирештергән иде. Әле һаман һавадан җуялып бетмәгән яз җиле кояш батышы ягыннан аерым бер акрынлык һәм тынычлык белән исә дә дөньяга яңару һәм яшәрү исләре чәчә һәм бөтен җанлы һәм җансыз нәрсәләрне үзләренә бер төрле тереклектә коендыра иде.*

1.Әсәрнең исемен, жанрын һәм авторын язып куй. (3 балл)

***“Хәят”, романтик повесть, Фатих Әмирхан.***

2. Әсәрнең темасын, проблемасын, идеясен яз. (6 балл)

***Әсәр татар хатын-кызлары язмышы темасына язылган. Әсәрдә татар хатын-кызларының язмышы, рус һәм татар хатын-кызларының җәмгыятьтәге урыны, хокуклары; милли традицияләрне, гореф-гадәтләрне саклау проблемасы куела. Автор әсәрендә хатын-кыз үз бәхете өчен көрәшергә хаклы, әмма ул гореф-гадәтләрне, милли яшәеш кануннарын җимермәскә тиеш дип раслый.***

3. Әсәрдә кайсы образ психологик яктан тирәнтен ачылган? Аның эчке күңел кичерешләре, рухи дөньясы кайсы вакыйгаларда ачыла? Шул хакта яз. (6 балл)

***Әсәрдә Хәят образы тирән психологик кичерешләре аша ачыла. Татар гаиләләрендәге кызларның һәммәсенә дә мөмкин булмаган иркенлектә, рус мохитендә үскән Хәят җитү кыз булып өлгерә. Үзенең күз явын алырлык матурлыгы белән ул күпләрнең күңелен җәлеп итә. Иң элек балалык дусты булган Михаил аңа мәхәббәтен белдерә. Хәят та Михаилны ярата. Әмма кыз әлеге саф хисләрнең кайсыдыр җирендә китеклек сизә. Дачадагы кичәдән соңгы кичерешләре Хәятнең күңелен бөтен нечкәлекләре белән ачып бирә. Тәүге сөю хисе белән канатланган фәрештәдәй саф күңел, “Михаил кяфер бит”, дигән нәтиҗә белән сүнеп кала. Шул көннән аның күңелендә пошыну, тынгысызлык башлана. Әлегә кадәр бер-берсе белән каршылыкка кермәгән ике төрле тормыштан ул Мясниковларча яшәүнең аның өчен булмаганлыгын аңлый. Икенче яктан ул ирекле рәвештә, үзе теләгән татар егетләре белән танышуның да рөхсәт ителмәгәнлеген белә. Гали Арслановның игътибарына да җавап бирә алмый. Әнисе Салихның фотосын биргәннән соңгы уйланулары, хыялы да Хәятның эчке дөньясын сурәтләүгә юнәлтелгән. Аны ирксезләүче дә юк, әмма ул гасырлар дәвамында калыплашкан гадәтләрне дә җимерергә тиеш түгеллеген аңлый. “Илаһи, мәхәббәт бир!” – дигән ихлас теләге белән язмышына буйсына. Автор Хәятның гаиләсен, тәрбиясен, мохитен һәм шулар эчендәге рухи халәтен бөтен нечкәлеге белән ачып бирә.***

1. **Шигъри әсәр белән эш. (13 балл)**

Бездә хәзер ямьле яздыр, иркәм,

Көн кояшлы, төннәр айлыдыр,

Идел буендагы бакчаларда

Сыерчыклар ярсып сайрыйдыр.

Кошлар моңы уятадыр сине,

Челтәр пәрдәләрне күтәреп,

Язгы таңны күзлисеңдер ялгыз

Чәчәк аткан гөлләр үтәли.

Ә биредә, без фашистлар белән

Бугазлашкан урман, кырларда,

Күңел өчен бер генә кош та юк

Язны хәтерләтеп җырларга.

Дулкынланып, шаулап торган урман

Сынып беткән, изрәп тапталган,

Чәчәк үсә торган киң болыннар

Кеше каны белән тапланган.

Фашист тырнагына капкан кеше

Сыкранмыйча монда тын алмый,

Янган авылларның төтеннәре

Язгы таңның нурын томалый.

Фашист илгә үлем генә китерә.

Фашизмның таңы, язы юк.

Яшен уты белән күккә язып әйтәм:

Язы юкның яшәү хакы юк! (Ф. Кәрим. Бездә яздыр)

1.Рифмалашкан сүзләрне табып, парлап яз. (3 балл)

***Айлыдыр – сайрыйдыр, күтәреп – үтәли, һ.б.***

2. Лирик геройның кичерешләрен аңлатып яз. (5 балл)

***Лирик герой фашизмга каршы көрәшүче солдат. Ул тыныч туган җире белән фашист тырнагына эләккән, кеше канына буялган кырларны чагыштыра, дошманның явызлыгын, яшәешнең бөтен матурлыгын җимерүен сөйли. Анда яз матурлыгы да, гөлләр дә, сайрар кошлар да юк. Туган җирдә калганнарның да күңелен ялгызлык ачысы тырный. Лирик герой күңелендә фашизмга нәфрәт ята. Ул аның җимергеч көч булуын, тормышны, яшәешне юк итүен дәлилли. Кешелек өчен афәт булган мондый вәхшинең яшәргә хакы юк икәнлеген раслый.***

3. Яз образына шагыйрь нинди мәгънә салганлыгын аңлатып бир. (5 балл)

***Әсәрдә яз образы яшәеш, тереклек, яңару белән тиңләштерелә. Фашист аяк баскан җирдә яшәү уты сүнә, тереклек үлә (...***бер генә кош та юк,//Язны хәтерләтеп җырларга. *яки* Янган авылларның төтеннәре // Язгы таңның нурын томалый.)

***. “Фашизмның таңы, язы юк”,– ди шагыйрь. Җирдә яшәү утын сүндергән көчнең үзенең дә яшәргә хакы юк дип раслый.***

**IV.Телнең тәмен беләсеңме? (3 балл)**

1.Бирелгән сүзләрнең мәгънәсен аңлатып яз. (1,5 балл

***а) афәт – фаҗига, бәлә-каза.***

***ә) тәвәккәл – кыю***

***б) нахак – нигезсез, расланмаган, дәлилләнмәгән***.

2.Бер өлеше бирелгән мәкальләрнең, дөрес итеп, икенче яртысын табып яз. (1,5 балл)

а) Яхшыны ишетргә теләсәң, *яман сүз сөйләмә*.

ә) Ямансыз яхшы булмас, *яхшысыз яман булмас*.

б) Яхшыдан яман чыкса да, *яманнан яхшы булмас*.

**V.Иҗади эш. (8 балл)**

Татарстанга килгән кунакны син татар халкының нинди милли киемнәре һәм аларның бизәлеш үзенчәлекләре белән ничек таныштырырсың? Шул хакта яз.